Regionsudvalgets udtalelse om »Kommissionens forslag til Rådets direktiv om rammerne for Fællesskabets vandpolitiske foranstaltninger« (98/C 180/07)

REGIONSUDVALGET har -

under henvisning til Kommissionens forslag til Rådets direktiv om rammerne for Fællesskabets vandpolitiske foranstaltninger () og det ændrede forslag (),

under henvisning til Kommissionens beslutning af 6. maj 1997 om i henhold til artikel 198 C, stk. 1, i traktaten om oprettelse af Det Europæiske Fællesskab, at anmode om Regionsudvalgets udtalelse,

under henvisning til præsidiets beslutning af 11. juni 1997 om at henvise det forberedende arbejde til Underudvalg 5 »Fysisk Planlægning, Miljø og Energi«,

under henvisning til Underudvalg 5's forslag til Regionsudvalgets udtalelse (CdR 171/97 rev.), som blev vedtaget den 3. juli 1997 med Henning Tellerup som ordfører -

på den 22. plenarforsamling den 12.-13. marts 1998 (mødet den 12. marts) vedtaget følgende udtalelse.

1. Den europæiske vandpolitik

1.1. Regionsudvalget bekræfter sin udtalelse af 19. september 1996 om Kommissionens meddelelse til Rådet og Europa-Parlamentet om Det Europæiske Fællesskabs vandpolitik ().

1.2. Regionsudvalget tilsluttede sig behovet for at sikre en bæredygtig udvikling af vandpolitikken, således at drikkevandsforsyning og andre vandressourcekrav sikres, at vandressourcernes kvalitet og mængde som hovedregel er tilstrækkelig til at beskytte og bære vandmiljøets økologiske tilstand, og at vand forvaltes, således at man undgår eller begrænser negative påvirkninger fra oversvømmelser og minimerer tørkevirkninger, idet miljøbeskyttelsen er særlig sårbar og derfor kræver særlig opmærksomhed.

2. Handlingsprogrammet for grundvand

2.1. Handlingsprogrammet for integreret beskyttelse og forvaltning af grundvand () peger på behovet for at fastlægge procedurer for reguleringen af indvinding af ferskvand og for overvågning af ferskvandsmængde og ferskvandskvalitet.

2.2. Handlingsprogrammets mål er gennem integreret planlægning og bæredygtig forvaltning at beskytte og anvende grundvandet, således at der stiles mod at undgå yderligere forurening, at opretholde kvaliteten af uforurenet grundvand og om nødvendigt at restaurere forurenet grundvand samt at forebygge overudnyttelse af grundvandsressourcer.

2.3. Regionsudvalget tilslutter sig målene for handlingsprogrammet for integreret beskyttelse og forvaltning af grundvand.

3. Rammedirektivet for Fællesskabets vandpolitiske foranstaltninger

3.1. Fællesskabets vandpolitik kræver en gennemsigtig, effektiv og sammenhængende forskriftsramme. Kommissionens forslag til Rådets direktiv om rammerne for Fællesskabets vandpolitiske foranstaltninger udgør en sådan ramme for beskyttelsen af overfladeferskvand, flodmundinger, kystvande, territoriale og andre havområder og grundvand i Fællesskabet.

3.2. Kommissionens forslag til rammedirektiv for vand har til formål at forebygge yderligere forringelse og beskytte og hæve vandøkosystemernes status og, hvad angår deres vandbehov, også terrestriske økosystemers status samt at fremme bæredygtigt vandforbrug baseret på langsigtet beskyttelse af tilgængelige vandressourcer, og for territoriale og andre havområders vedkommende at integrere beskyttelsesforanstaltninger fastsat i anden fællesskabslovgivning og under De Forenede Nationers havkonventioner; derved bidrager forslaget til at sikre vandforsyning af den kvalitet og i de mængder, der er nødvendig for at opnå en bæredygtig udnyttelse af disse ressourcer.

Regionsudvalget bifalder formålet med Kommissionens forslag til rammedirektiv om vand, herunder formålet om at beskytte ferskvande og kystvande, og lægger samtidig vægt på, at hensynet til beskyttelsen af de åbne havområder fra landbaseret forurening, og medlemsstaternes forpligtelser i relation hertil, også bliver tilgodeset og understøttet ved gennemførelsen af direktivet.

3.3. Regionsudvalget tilslutter sig, at der er behov for en koordineret og integreret forvaltning af vandressourcerne med udgangspunkt i grundvandsforekomsternes grænseoverskridende karakter samt vandkredsløbet.

3.4. Regionsudvalget tilslutter sig det overordnede ønske om, at der etableres en samlet planlægning for vandet i medlemsstaterne.

3.5. Regionsudvalget tilslutter sig tanken om at inddrage vandmassers kvantitet i en koordineret planlægning, for så vidt denne sigter mod at opfylde målene i dette direktiv.

3.6. Regionsudvalget tilslutter sig endvidere, at beslutningerne skal træffes så tæt som muligt på de steder, hvor vandet anvendes eller påvirkes, og at der lægges vægt på opstilling af specifikke programmer med foranstaltninger, der er afpasset efter de regionale og lokale forhold.

3.7. Regionsudvalget foreslår, at Kommissionen tager mere hensyn til de geografiske forskelle i EU, eftersom dette vil øge viljen til og forbedre mulighederne for at efterkomme EU's rammedirektiv om vand. Der bør også tages mere hensyn til situationen i de enkelte medlemsstater for så vidt angår såvel forvaltning af regler som det omfang, beslutningerne er lagt ud til de lokale og regionale myndigheder.

4. Retsgrundlag

4.1. Regionsudvalget bifalder, at mål og midler i vandrammedirektivet på fællesskabsplan fastlægges i overensstemmelse med nærhedsprincippet (art. 3 B) i EU-traktaten.

4.2. Regionsudvalget støtter, at den fremtidige europæiske politik for beskyttelse af vandområder i overensstemmelse med artikel 130 R skal være baseret på forsigtighedsprincippet og princippet om, at forureneren betaler, samt principperne om forebyggende indsats og indgreb over for miljøskader ved kilden.

4.3. Regionsudvalget er af den opfattelse, at rammedirektivet om vand skal planlægges inden for rammerne af en central procedure på grundlag af artikel 130 S, stk. 1 eller stk. 2, og at stk. 2 skal anvendes, når der er tale om forvaltning af vandressourcer.

4.4. Regionsudvalget bifalder, at vandressourceforvaltning medtages som et vigtigt parameter for sikring af god vandkvalitet.

5. Vandløbssystemdistrikter

5.1. Regionsudvalget bifalder forslaget til afgrænsning af vandløbssystemdistrikter, hvorefter distrikterne identificeres og afgrænses geografisk, sådan at samtlige vandområder, inklusive kystvande, territoriale og andre havområder, dækkes af anvendelsesområder, og at forvaltningen af disse områder samordnes med forvaltningen af de tilgrænsende afstrømningsområder. Planlægning, regulering og internationalt samarbejde baseret på afstrømningsområder er hensigtsmæssig set i denne sammenhæng.

5.2. Regionsudvalget påpeger, at administrationen af vandløbssystemdistrikter bør ske under skyldig hensyntagen til de problemer, der kan opstå nedstrøms i forbindelse med regulering af de store floder, og at vandløbssystemkonceptet bør forvaltes sådan, at der ud over kvalitetsorienterede målsætninger også lægges vægt på kvantitetsorienterede målsætninger, sådan at såvel oversvømmelses- som tørkeproblemer kan forebygges.

6. Myndigheder

6.1. Medlemsstaterne kan udpege eksisterende nationale eller internationale organer som ansvarlige myndigheder med henblik på at varetage opgaver i forbindelse med vandløbssystemdistrikterne, idet det skal påses, at de pågældende organer har de fornødne beføjelser til at opfylde forpligtelserne i henhold til direktivet.

6.2. Regionsudvalget bifalder, at medlemsstaterne kan tilrettelægge administrationen af vandløbssystemdistrikterne under hensyn til de nationale traditioner. Herved kan der tages hensyn til nærhedsprincippet i forbindelse med forvaltningen og indrømmes medlemsstaterne stor frihed til at organisere og administrere aktiviteterne på vandområdet lokalt og regionalt.

7. Miljømål

7.1. Der fastsættes et overordnet politisk mål om, at medlemsstaterne inden år 2010 skal kunne opfylde et krav om »god status« af overfladevand og grundvand.

Regionerne og de lokale myndigheder ønsker at medvirke til at nå dette mål.

7.2. Regionsudvalget er bekymret over, at »god« status kun defineres bredt i direktivet. Regionsudvalget mener, at målet om at nå en »god« status for vandkvaliteten er fundamentalt for direktivet, og at det derfor skal undersøges af medlemsstaterne inden direktivet vedtages.

7.3. Regionsudvalget bemærker, at der er mulighed for dispensation, hvis det er udelukket at hæve kvaliteten til et godt niveau, og hvis forbedringerne ville være forbundet med »urimeligt store omkostninger«. Regionsudvalget henstiller dog, at en sådan nøgleterm defineres nærmere, hvis man vil sikre en ensartet gennemførelse af direktivets miljømål.

7.4. Regionsudvalget lægger vægt på, at en forringelse af vandkvaliteten ikke bør accepteres. Dette gælder også i tilfælde, hvor kvaliteten er bedre end de fastsatte miljømål, hvilket er tilfældet i mange dele af Fællesskabet.

7.5. Handlingsprogrammet for integreret beskyttelse og forvaltning af grundvand stiler mod at undgå yderligere forurening af grundvand, at opretholde kvaliteten af uforurenet grundvand og om nødvendigt at restaurere forurenet grundvand samt at forebygge overudnyttelse af grundvandsressourcer.

Regionsudvalget tilslutter sig dette mål og finder på denne baggrund, at miljømålet for grundvandets tilstand bør være at bevare den kemiske balance, således at kvaliteten mindst svarer til drikkevandskvalitet, hvilket betyder, at der ikke bør være forurenende stoffer til stede i koncentrationer, der overskrider de naturlige baggrundsniveauer.

Regionsudvalget anbefaler endvidere, at direktivet inkluderer målsætninger om at arbejde imod dette mål for alt grundvand, uanset at nogle grundvandsressourcer hverken vil kunne opnå en høj eller en god kemisk status inden år 2010 set i lyset af den lange proces for grundvandets gendannelse.

7.6. Regionsudvalget vurderer, at det er foranstaltningerne til opnåelse af en given status i overfladevand og grundvand, der er juridisk bindende frem for resultaterne i sig selv. Direktivets bestemmelser er således overholdt, når foranstaltningerne er fulgt op, uanset om disse eventuelt ikke i sidste ende måtte indfri målsætningen.

8. Kortlægning

8.1. Analyser af vandløbssystemers særlige træk vil danne en god basis for kortlægnings- og beskyttelsestiltag. Vurderinger af indflydelsen af menneskelige aktiviteters miljøpåvirkning og registrering af de beskyttede områder inden for vandløbssystemdistrikterne vil, sammenholdt hermed, kunne skabe et godt grundlag for forvaltning af vandløbssystemdistrikter og skabe mulighed for koordination af denne administration med andre interesser og ordninger.

Regionsudvalget skal gøre opmærksom på, at de i rammedirektivet fastsatte tidsfrister for gennemførelse af disse opgaver i henhold til de tekniske forskrifter er så snævre, at det vil kunne føre til, at rammedirektivet ikke vil blive implementeret helt og ensartet i hele Fællesskabet.

9. Områdeudpegning

9.1. En udpegning af områder kan være med til at sikre nærhedsprincippet. Regionsudvalget bifalder den foreslåede koordinering af områdeudpegninger, idet antallet af områdeudpegninger allerede i dag er uoverskueligt.

9.2. Inden for de enkelte vandløbssystemdistrikter skal der udpeges de ressourcer, der nu eller i fremtiden skal anvendes til indvinding af drikkevand. Det skal sikres, at vandet inden for disse områder opfylder kravene i drikkevandsdirektivet.

Regionsudvalget støtter denne strategi, men skal påpege det vigtige i, at en sådan strategi ikke fører til, at der sker en forringelse i den generelle beskyttelse uden for de udpegede områder.

10. Overvågning og rapportering

10.1. Regionsudvalget tilslutter sig intentionerne om, at overvågningskrav strømlines for at undgå modstridende og overlappende krav, samt at de søges samlet i rammedirektivet for vand. Regionsudvalget tilslutter sig endvidere vurderingen af et behov for en koordination i forhold til de enkelte vandløbssystemer.

10.2. En stor del af rammedirektivet vedrører indsamling af data om miljøets tilstand som grundlag for beslutningstagen inden for de enkelte vandløbssystemer.

Regionsudvalget anbefaler, at overvågningskravene rationaliseres mest muligt, og at den eksisterende rapporteringspligt revideres med det formål at reducere rapporternes omfang og hyppighed. Rapporteringspligten bør begrænses til de væsentlige oplysninger, der er relevante for videreførende planlægning. En ophobning af data, der ikke tjener fremadrettede mål, bør undgås. Direktivet bør desuden tillade en undersøgelse af de reelle overvågningsbehov i de enkelte vandløbssystemer.

10.3. Det fordres i direktivforslaget, at alle forvaltningsplaner og alle udkast til forvaltningsplaner for vandløbssystemdistrikterne skal fremsendes til Kommissionen.

Regionsudvalget finder, at det er tilstrækkeligt for en gennemførelseskontrol, at samtlige forvaltningsplaner for vandløbssystemdistrikter skal fremsendes til Kommissionen.

11. Betaling for vand

11.1. Regionsudvalget gør opmærksom på, at de foreslåede bestemmelser om omkostningsdækkende priser for vand bør overvejes på ny med henblik på:

- at undgå, at vandstøtteordninger i medlemsstater, regioner og kommuner bringes i fare,

- at undgå, at landbruget og industrien bebyrdes med uforsvarlige og urimelige ekstraudgifter ved indførelsen af omkostningsdækkende priser,

- at sikre, at man også af andre grunde end de i artikel 12 anførte kan undlade at opkræve omkostningsdækkende priser for vand, f.eks. for at forhindre strukturelle bivirkninger i regioner og kommuner.

Regionsudvalget støtter princippet om fuld omkostningsdækning ved vandforbrug og vandbeskyttelse. Det skal dog sikres, at eventuelle miljøafgifter bruges til beskyttelse af vandløbssystemerne.

11.2. Regionsudvalget anbefaler, at princippet om at forureneren betaler, fortsat skal gælde i de tilfælde, hvor der er tale om en kendt forurener og en kvantificerbar forurening, da forureneren betaler-princippet betyder, at omkostninger ved foranstaltninger til undgåelse af forurening skal bæres direkte af forureneren. Samtidig er det princippet, at forebyggende indsatser og indgreb over for miljøskader skal ske ved kilden.

12. Foranstaltningsprogrammer

12.1. Regionsudvalget bifalder, at det som en grundlæggende foranstaltning kræves, at alle relevante fællesskabsforskrifter gennemføres.

Regionsudvalget bifalder ligeledes, at det som grundlæggende strategi er hensigten at reducere forurening med miljøskadelige stoffer i vandmiljøet og anbefaler, at der tages højde for de samlede udledninger i et vandområde.

12.2. Regionsudvalget bifalder endvidere, at der indføres bestemmelser om fastlæggelse af en tilladelsesordning for vandindvinding, krav om forhåndstilladelse af alle aktiviteter, som vil kunne få negativ indvirkning på vandets status, samt krav om forbud mod direkte udledning i grundvandet af forurenende stoffer.

12.3. Regionsudvalget anbefaler, at foranstaltningsprogrammer for vandløbssystemdistrikter også omfatter arealudnyttelsen i det åbne land, herunder foranstaltninger til fremme af en afpasset landbrugsproduktion.

13. Den kombinerede metode

13.1. For så vidt angår metoden vedrørende emissionsgrænseværdier og metoden vedrørende miljøkvalitetsmålsætninger har Regionsudvalget allerede i forbindelse med vandpolitikken udtalt sin støtte til, at disse to metoder anvendes kombineret.

Fastlæggelsen af emissionsgrænseværdier bør ske på grundlag af den bedst tilgængelige teknik. Derved skal man nå frem til, at der for anvendelsen af vand i hele EU først og fremmest skal gælde ensartede krav baseret på teknikkens stade uanset den aktuelle vandkvalitet. Endvidere kan det blive nødvendigt at fastsætte høje kvalitetsmål med hensyn til kravene til vandressourcerne. Hvad angår udledninger i vandområder er Regionsudvalget af den opfattelse, at det strengeste kriterium skal gælde. Argumenter vedrørende omkostningseffektivitet må ikke føre til en opblødning af emissionsnormerne og tillade, at vandområder i god tilstand fyldes op med farlige stoffer.

13.2. Regionsudvalget tilslutter sig en fremgangsmåde, der indebærer, at der i rammedirektivet for vand fastsættes kriterier for valg af parameterværdier for 30 farlige stoffer, fremfor at parameterværdierne direkte fastsættes i selve direktivet. Regionsudvalget påpeger dog vigtigheden af, at nationerne og regionerne støttes i arbejdet med fastsættelsen af parameterværdierne.

13.3. Regionsudvalget skal påpege, at der er behov for en fyldestgørende beskrivelse af den kombinerede metode og anvendelsen heraf. Endvidere finder Regionsudvalget det påkrævet, at indholdet i bilagene til direktivet konkretiseres. Da denne konkretisering er af politisk karakter, bør den besluttes af Rådet og Parlamentet og ikke overlades til en udvalgsprocedure.

13.4. Regionsudvalget anbefaler, at kriterier for fastlæggelse af miljøkvalitetsnormer beskrives i direktivet.

13.5. Regionsudvalget opfordrer til, at punkt 9 i bilag VIII over forurenende stoffer også omfatter de pågældende stoffers nedbrydningsprodukter.

13.6. Regionsudvalget anbefaler, at miljøkvalitetsnormerne angivet i datterdirektiverne til direktivet om farlige stoffer ajourføres hurtigst muligt, da de ikke er tidssvarende.

14. Andre politikområder

14.1. For at fremme målet om en bæredygtig vandbeskyttelse og -forvaltning foreslår Regionsudvalget, at der sker en yderligere integrering af vandpolitikken i den fælles landbrugspolitik og regionalpolitikken.

15. Gennemsigtighed

15.1. Regionsudvalget tiltræder, at integrerede programmer, som indeholder alle fællesskabsforanstaltninger og foranstaltninger udsprunget af medlemsstatens retsforskrifter i forhold til vand, integreres i programmer. Dette vil kunne medvirke til at sikre åbenhed, offentlighed og ansvarlighed i forbindelse med implementeringen af foranstaltningerne og afdække behovet for yderligere initiativer på fællesskabsniveau eller i andet regi.

15.2. Regionsudvalget tilslutter sig, at den brede offentlighed bør have ret til at kende resultaterne af overvågningen af miljøet og få præsenteret dem på en forståelig måde.

16. Samarbejde mellem Kommissionen og regionerne

16.1. Der etableres et udvalg, som skal bistå Kommissionen i forbindelse med den tekniske implementering af direktivet. Set i lyset af at netop de lokale og regionale myndigheder er afhængige af en sammenhængende regulering på vandområdet, foreslår Regionsudvalget, at de lokale og regionale myndigheder repræsenteres i dette udvalg.

16.2. Der etableres endvidere et erfaringsudvekslingsforum. Regionsudvalget finder det ligeledes naturligt, at de regionale og lokale myndigheder er repræsenteret i dette forum.

17. Andre direktiver

17.1. Regionsudvalget tilslutter sig behovet for en samordning og koordination af de hidtidige reguleringer på vandområdet herunder at indarbejde udkast til direktiv vedrørende økologisk kvalitet i et samlet vanddirektiv. Regionsudvalget anser det for vigtigt at anvende et fælles koncept på vandområdet.

Regionsudvalget bifalder, at direktiv 76/464/EØF om udledning af farlige stoffer til vandmilljøet indarbejdes i rammedirektivet.

17.2. Regionsudvalget understreger, at direktivforslaget bør afstemmes nøjere i forhold til andre direktiver vedrørende vandsektoren. Men direktivet må ikke afsvække allerede eksisterende materielle krav.

Bruxelles, den 12. marts 1998.

Manfred DAMMEYER

Formand for Regionsudvalget

() KOM(97) 49 endelig udg. - 97/0067 SYN.

() KOM(97) 614 endelig udg. - 97/0067 SYN - EFT C 184 af 17.6.1997, s. 20 og EFT C 16 af 20.1.1998, s. 14.

() EFT C 34 af 3.12.1997, s. 30.

() EFT C 355 af 25.11.1996, s. 1.